KIRJALLINEN KYSYMYS E-1735/01 esittäjä(t): Cristiana Muscardini (UEN) komissiolle. Naisten ja miesten yhdenvertainen osallistuminen päätöksentekoon.



Virallinen lehti nro 040 E , 14/02/2002 s. 0091 - 0092



KIRJALLINEN KYSYMYS E-1735/01 esittäjä(t): Cristiana Muscardini (UEN) komissiolle (14. kesäkuuta 2001) Aihe: Naisten ja miesten yhdenvertainen osallistuminen päätöksentekoon Joillakin 24. kesäkuuta Sisiliassa järjestettävien alueneuvoston vaalien ehdokaslistoilla ei ole ainuttakaan naisehdokasta, mikä on ristiriidassa Sisiliassa voimassa olevien määräysten kanssa, joiden mukaan ehdokaslistoilla ei saa olla toisen sukupuolen edustajia enempää kuin kaksi kolmasosaa. Ottaen huomioon unionin lukuisat kannanotot, jotka koskevat naisten ja miesten yhdenvertaista osallistumista päätöksentekoon (neuvoston 27. maaliskuuta 1995 antama päätöslauselma ja Euroopan parlamentin 2. maaliskuuta 2000 antama päätöslauselma), voisiko komissio ilmoittaa, 1. onko se tietoinen yllä mainitusta Sisilian tapauksesta; 2. onko se jo laatinut kertomuksen tällä alalla toteutetuista toimista, kuten neuvosto ja Euroopan parlamentti ovat pyytäneet; 3. mitä keinoja se ehdottaa käytettäväksi Euroopan unionissa, jotta yhtäläisiä mahdollisuuksia koskevien normien (vaikka ne olisivat vain periaatteita) rikkomiseen voidaan reagoida, tapahtuipa rikkominen millä alalla hyvänsä; 4. onko se missään vaiheessa kehottanut jäsenvaltioita jouduttamaan toimien toteuttamista paremman sukupuolten välisen tasapainon saavuttamiseksi julkisissa ja yksityisissä päätöksentekoelimissä kaikkialla unionissa; 5. mitä mieltä se on mahdollisuudesta, että yhdistykset tai yksittäiset henkilöt voisivat viedä vastaavanlaisia oikeuksien rikkomistapauksia Euroopan yhteisöjen tuomioistuimeen? Anna Diamantopouloun komission puolesta antama vastaus (3. syyskuuta 2001) 1. Komissio on ottanut huolestuneena vastaan tiedot naisehdokkaiden puuttumisesta Sisiliassa. 2. Komissio on esittänyt kertomuksen neuvostolle, Euroopan parlamentille ja talous- ja sosiaalikomitealle naisten ja miesten tasapuolisesta osallistumisesta päätöksentekoon 2. joulukuuta 1996 annetun neuvoston suosituksen 96/694 täytäntöönpanosta(1). Kertomuksessa on esimerkkejä toimista ja toimintalinjoista, joita jäsenvaltiot ovat toteuttaneet lisätäkseen naisten osallistumista päätöksentekoon kaikilla tasoilla. Kertomuksessa on myös tilastotietoja naisten asemasta paikallisessa, alueellisessa, kansallisessa ja yhteisön päätöksenteossa. Kertomuksessa päädyttiin siihen tulokseen, että neuvoston vuonna 1996 antama suositus ei vastannut odotuksia. Naisten jatkuva aliedustus kaikilla päätöksenteon alueilla on merkki perustavaa laatua olevasta demokratiavajeesta, joka edellyttää yhteisön tasolla toteutettavia lisätoimia. Kertomuksen mukaan yhtäkään yksittäistä strategiaa ei kuitenkaan voitu suositella parhaana. Pikemminkin tarvitaan kattavaa lähestymistapaa: pitkäaikaista poliittista sitoutumista, kunnollisia tietoja, säännöllistä seurantaa, sopivia rakenteita sekä riittäviä taloudellisia voimavaroja. 3. Puheenjohtajavaltio Suomi laati lokakuussa 1999 yhdeksän indikaattorin sarjan, jonka avulla on mahdollista mitata naisten osallistumista poliittiseen päätöksentekoon kansallisella, alueellisella ja paikallisella tasolla sekä tärkeimmillä hallinnonaloilla. Neuvosto pani 27.-28. marraskuuta 2000 merkille puheenjohtajavaltion raportin ja kannusti päätelmissään jäsenvaltioita antamaan ehdotettuja indikaattoreita koskevia tilastotietoja käyttöön vuosittain. Naisten osallistumisen edistäminen kaikkia yhteiskunnan aloja koskevan päätöksenteon osalta on ollut vuodesta 1991 lähtien olennainen tavoite naisten ja miesten yhtäläisiä mahdollisuuksia koskevissa yhteisön toimintaohjelmissa. Naisten ja miesten yhtäläinen osallistuminen ja edustus on yksi strategian tärkeimpiä tavoitteita. Komission suunnittelemissa toimissa, jotka kuuluvat sukupuolten välistä tasa-arvoa koskevaan vuosien 2001-2005 puitestrategiaan, on keskeisenä tavoitteena edistää naisten osallistumista poliittiseen, taloudelliseen ja yhteiskunnalliseen päätöksentekoon, ulkosuhteet ja kehitysyhteistyö mukaan luettuina. 4. Suosituksessa 96/694 neuvosto suosittaa jäsenvaltioille muun muassa, että nämä omaksuvat yhtenäisen kokonaisstrategian naisten ja miesten tasapuoliseen päätöksentekoon osallistumisen edistämiseksi sekä tähän pääsemiseksi kehittävät tai ottavat käyttöön tarvittavat lainsäädännölliset tai kannustavat toimenpiteet tai niiden yhdistelmät. 5. Tällä hetkellä sukupuolten välinen tasapaino päätöksenteossa ei kuulu yhteisöjen tuomioistuimen toimivaltaan. Näin ollen ei ole olemassa perustaa, jonka mukaan yksittäiset henkilöt voisivat viedä Sisiliassa esiin tulleen kysymyksen yhteisöjen tuomioistuimeen. (1) KOM(2000) 120 lopullinen.